Celoslovenské otvorenie zimnoplaveckej sezóny 2007 – 2008
**Zimné plávanie** je plávanie v štandardných plavkách v zimnom období vo vode chladnejšej ako 12 °C (v otužileckej terminológii chladná voda - studená voda - ľadová voda), spravidla v prírode s časom pobytu vo vode aspoň 2 – 3 minúty. Za zimné plávanie možno považovať aj také plávanie, keď je voda ľadová (pod 4°C) a plavec v nej pláva aspoň 1 minútu. Za športové zimné plávanie možno považovať také plávanie, keď plavec prepláva vzdialenosť aspoň 100 metrov. Z bezpečnostných a zdravotných dôvodov by čas pobytu v studenej vode nemal presiahnuť 20 minút.

Zimné plávanie na Slovensku
---------------------------

### Začiatky

Prvé organizované zimnoplavecké akcie (pod dobovým názvom *športové otužovanie*) sa na Slovensku uskutočnili v roku 1978 pod gesciou plavca - účastníka Olympijských hier v Helsinkách 1952 Vladimíra Skovajsu (1929 – 2002). Iste bol pre takéto aktivity inšpiráciou a vzorom aj diaľkový a zimný plavec PaeDr. Ján Novák - Slovák žijúci v Česku ako vojak z povolania, ktorý sa preslávil v roku 1974 (a tiež 1975) ako druhý a dvojnásobný československý premožiteľ prielivu La Manche. Významnú úlohu pri propagácii otužovania a zimného plávania mal už od roku 1994 aj operný spevák, otužilec Martin Babjak.

### Prvé otužilecké skupiny a kluby

Značné oživenie otužileckých a zimnoplaveckých aktivít nastalo na Slovensku v roku 1999 a jeho výsledkom bol vznik prvého slovenského otužileckého klubu *Ľadové medvede Bratislava* (ĽMB) ako občianskeho združenia (OZ) 6. januára 2000 na čele s MUDr. Jozefom Makaiom (1947 – 2017). Koncom roka 2000 mal tento klub asi 30 členov a od roku 2002 mal ako prvý z klubov aj webovú stránku. Väčšie pravidelne aktívne a formálne neorganizované otužilecké zoskupenia vznikli v roku 2000 aj v Banskej Bystrici (hlavne z aktívnych športovcov päťbojárov), v Košiciach (skupina *Košické tulene*) a v Piešťanoch už skôr vznikla tradícia zimnej plavby cez rieku Váh pod vedením Karola Kevana. V roku 2006 sa novým veľkým otužileckým klubom stali *Slovenské ľadové medvede, OZ*: vznikli z odídencov z ĽMB a v roku 2012 združovali celkovo asi 140 členov (v Bratislave asi 100 trénujúcich v troch lokalitách), v Banskej Bystrici (~20), v Bánovciach nad Bebravou (~10) a v Nitre (~10). V roku 2010 sa občianskym združením stal početný klub *Tučniaky Žilina*. Veľa ďalších skupín otužilcov vzniklo v rokoch 2010 – 2015. Aktuálny stav klubov a skupín na Slovensku a ich webov a/alebo facebookovských stránok možno nájsť v článku *Prehľad otužileckých klubov na Slovensku*.

### Súťaženie

Súťažiť sa začalo v roku 1978 neformálnymi pretekmi na jazere Štrkovec v Bratislave aj za účasti českých zimných plavcov. V rokoch 2001 – 2005 organizoval klub ĽMB bodovaciu súťaž *Pohár ĽMB* nazývanú aj liga, napr. v sezóne 2003/2004 to bolo 21 kôl. *Prvé slovenské majstrovstvá v zimnom plávaní* prebehli v réžii ĽMB v rokoch 2002 – 2005 v Bratislave na Draždiaku aj za účasti českých zimných plavcov. Pokusom o ich znovuobnovenie boli *Majstrovstvá SR v zimnom plávaní*, ktoré zorganizovali v Senci v rokoch 2007 a 2009 SĽM. V sezóne 2017/2018 vznikol *Slovenský pohár v zimnom plávaní* (SPvZP) s pevnými pravidlami, súťažným poriadkom atď. Pre celosvetovú pandémiu COVID-19 bola súťaž sezóny ukončená 5. kolom v Bratislave 7.marca 2020, v sezóne 2020/2021 sa preto nekonala na Slovensku žiadna celoslovenská súťaž.

### Otužilecké výnimočnosti

Asi najatraktívnejším zimnoplaveckým podujatím na Slovensku je od roku 2001 tradičné januárové plávanie v Dunaji v Bratislave na trati 1 000 m, ktorého súčasťou býva v prípade vhodných podmienok aj plavba vybraných plavcov - otužilcov cez tok (cca 1 600 m). Od roku 2019 sa toto podujatie koná ako *Memoriál Jozefa Makaia*. Slovenskou výnimočnosťou je *Hymna otužilcov* z roku 2001. Unikátnou akciou bola v roku 2006 *Otužilecká 24-hodinovka*, ktorej sa 17. – 18. novembra 2006 zúčastnilo 143 plavcov a podľa vtedajších informácií nemala vo svete obdobu.

### Na súťažiach v Česku

Slovenskí zimní plavci sa zúčastňovali súťaží československého pohára v zimnom plávaní (po rozdelení Československa v roku 1993 ako *Českého pohára* - ČPvZP) od jeho vzniku v roku 1975 ako členovia českých klubov (v zmysle súťažného poriadku). Podľa dnešných oficiálnych rukopisných archívov sa Ján Novák umiestnil v 1. sezóne 1975/1976 na 2. mieste. Celkovým víťazom ČPvZP sa stal plavec zo Slovenska prvýkrát v sezóne 2000/2001 - Zoltán Makai (a tiež v sezóne 2001/2002), neskôr sa to podarilo aj Ddeziderovi Pékovi (2015/2016) a Richardovi Nyárimu (2016/2017).

### Pri míľnikoch na prielive La Manche

Už od roku 1974 z čias ČSSR sa kandidáti na plávanie cez La Manche tradične grupovali hlavne spomedzi otužilcov - zimných plavcov. Po dvojnásobnom preplávaní prielivu La Manche Jánom Novákom sa v ére samostatnosti SR stal prvým úspešným zdolateľom prielivu La Manche v roku 2002 zimný plavec Zoltán Makai. Prvá slovenská zmiešaná štafeta zo zimných plavcov (6 mužov, jedna žena) preplávala La Manche v roku 2003 a prvá slovenská ženská štafeta (6 žien – tiež zimné plavkyne) to dokázala v septembri v covidovskom roku 2020.

Medzinárodné súťaže
-------------------

### WSWC a Svetový pohár IWSA

10. WSWC v Ťumeni
Najväčšou medzinárodnou súťažou sú zimnoplavecké majstrovská sveta (*Winter Swimming World Champinships – WSWC*), ktoré sú majstrovstvami typu *masters* (vekové skupiny po 5 rokoch) a sú organizované medzinárodnou asociáciou zimného plávania International Winter Swimming Association (IWSA). Konajú sa od roku 2000 v dvojročnom intervale a ich prehľad je v priloženej tabuľke. Vyvinuli sa z hobby-plávania hlavne štýlom "vysoké prsia" (head-up breaststroke) spravidla s neplaveckou čiapkou. Slovenskí plavci sa ich prvýkrát zúčastnili v roku 2006 v Oulu ako skupina *Polar Bears Slovakia*, ktorú tvorili štyria plavci z Bratislavy. Slovensko malo potom zastúpenie na všetkých ďalších WSWC doteraz (naposledy v Blede 2020). Najpočetnejšia skupina zimných plavcov zo SR bola v Blede 2010 (asi 35 účastníkov), pódiové umiestenia sú však výnimočné a podarili sa len v Blede 2010 (1x), Jurmale 2012 (2x), Rovaniemi 2014 (2x), Talline 2018 (2x) a v Blede 2020 (6x).

|  |  |  |  |  |
| --- | --- | --- | --- | --- |
|  |  | Prehľad WSWC |  |  |
| rok | # | štát | mesto | dátum | poznámky |
| 2000 | 1. | Fínsko  Fínsko | Helsinky |  | asi 500 účastníkov, je považované za 1. WSWC |
| 2001 | 2. | Fínsko  Fínsko | Jyväskylä |  | asi 750 účastníkov |
| 2002 | 3. | Fínsko  Fínsko | Kajaani |  | asi 650 účastníkov |
| 2004 | 4. | Fínsko  Fínsko | Muonio |  | asi 300 účastníkov, prevládajúci štýl je stále "vysoké prsia" |
| 2006 | 5. | Fínsko  Fínsko | Oulu |  | bazén v ústí rieky, 1.veľké medzinárodné podujatie, 980 osôb |
| 2008 | 6. | Spojené kráľovstvo  Spojené kráľovstvo | Londýn |  | 680 osôb, prvýkrát vytrvalostná súťaž na 450m |
| 2010 | 7. | Slovinsko Slovinsko | Bled |  | 790 osôb, 450 m prvýkrát v otvorenej vode |
| 2012 | 8. | Lotyšsko  Lotyšsko | Jurmala | 20.-22.jan. | 1129 osôb |
| 2014 | 9. | Fínsko  Fínsko | Rovaniemi | 20.-23.mar. | 1244 osôb |
| 2016 | 10. | Rusko Rusko | Ťumeň | 8.-10.mar. | 1275 osôb, vysoká konkurencia |
| 2018 | 11. | Estónsko Estónsko | Tallin | 6.-10.mar. | 1386 osôb, bazén v morskom prístave, voda 0°C, + štýl motýlik |
| 2020 | 12. | Slovinsko  Slovinsko | Bled | 3.-9.feb. | 1052 osôb, prvýkrát aj súťaž na 1000m (v jazere) |
|

Svetový pohár v zimnom plávaní (Winter Swimming Cup) [17] prebieha v réžii IWSA celosezónne. Plavci majú pridelené registračné kódy ( IWSA-ID) a podľa získaných bodov (nezávisle od teploty vody) vznikne po sezóne finálne poradie.

### Súťaže v Číne

V rokoch 2016-2020 organizovala Čína v dňoch pred začiatkom lunárneho roku propagačné zimné plávania so symbolickou medzinárodnou účasťou v dvoch lokalitách: na Veľkom čínskom kanáli v historickom Tchaj-er-čuangu (bazénové preteky do 100 m a plavbu v kanáli na 450 m, spolu asi 80 účastníkov) a na jazere Daming Lake v Jinane (bazénové preteky a plavbu 300m, spolu asi 950 plavcov), ktorých sa 4x zúčastnil aj slovenskí zimní plavci. Pre COVID-19 sa táto akcia v roku 2021 už nekonala.

COVID-19 a zimné plávania a otužovania v sezóne 2020/2021
---------------------------------------------------------

Choroba COVID-19 zablokovala zimnoplavecké súťaženia od 10. marca 2020 a až na jednu výnimku aj všetky súťaže Svetového pohára (World Cup). Tou výnimkou bol Pohár Veľkej Nevy v Petrohrade 26. – 28.februára 2021, ktorého sa zúčastnilo 304 plavcov. Na republikovej úrovni sa v Česku uskutočnila počas sezóny 2020/2021 len jediná súťaž, a to tradičný 74. Memoriál Alfréda Nikodéma v Prahe 26. decembra 2020 za účasti 261 plavcov. Naopak, v Česku aj na Slovensku došlo k obrovskej - až paradoxnej - vlne popularity otužovania spôsobenej asi hlavne tým, že pandemické zákazy vychádzania sa vo všeobecnosti nevzťahujú na prírodu, ktorou sú aj otvorené vody (jazerá a rieky).

Referencie
----------

1. 1 2 3 4  MAKAI, Jozef. *Dejiny otužovania na Slovensku* [online]. 2006, [cit. 2025-02-25]. Dostupné online.
2. 1 2   *História vzniku otužileckého hnutia v našom kraji* [online]. 2016, [cit. 2021-02-24]. Dostupné online.
3. ↑   *Prehľad otužileckých klubov na Slovensku* [online]. 2020, [cit. 2021-02-24]. Dostupné online.
4. ↑   *Gabčíkovo: hotovo!* [online]. ĽMB, 2004, [cit. 2021-02-24]. Dostupné online. Archivované 2004-05-08 z originálu.
5. ↑   *web Športové otužovanie* [online]. [Cit. 2021-02-24]. Dostupné online.
6. ↑   *O slovenskej Hymne otužilcov od M. Babjaka* [online]. Delfíny ZP, 2020-01-07, [cit. 2021-03-01]. Dostupné online.
7. ↑  SVÍTOK, Igor. *Kniha slovenských rekordov*. 1.. vyd. Pezinok : Igor Svítok - Datapresscomp, 2007. ISBN 978-80-968700-2-8. S. 133-134.
8. ↑   *ČP 1975/1976* [online]. ČSPS, sekce dálkového a zimního plaváni, 1976, [cit. 2021-03-01]. Dostupné online.
9. ↑   *ČP 2000/2001 a ČP 2001/2002* [online]. ČSPS, sekce dálkového a zimního plaváníí, 2002, [cit. 2021-03-01]. Dostupné online.
10. ↑  KOMÁREK, Vladimír. *Jan Novák* [online]. Česká otužilecká unie, [cit. 2021-03-02]. Dostupné online.
11. ↑  DINKA, Pavol. *Ľadové medvede v ľudskej koži*. 1. vyd. [s.l.] : Belimex, 2003. ISBN 80-89083-38-2. Kapitola Ľadový medveď, s. 171-204 a Naprieč prielivom La Manche (v Prílohe).
12. ↑   *Prvá slovenská ženská štafeta uspela na LaManche!* [online]. Delfíny ZP, [cit. 2021-03-01]. Dostupné online.
13. ↑   *WSWC* [online]. IWSA, [cit. 2021-03-01]. Dostupné online. Archivované 2021-05-14 z originálu.
14. ↑   *International Winter Swimming Association* [online]. [Cit. 2021-03-01]. [iwsa.world Dostupné online.]
15. ↑  DINKA A KOL. Pavol. *Voda a chlad*. 1. vyd. [s.l.] : Formát, 2008. ISBN 978-80-967229-5-2. S. 103-106,155-157.
16. ↑   *Bled 2020 (tri články)* [online]. Delfíny ZP, 5.-8.1.2021, [cit. 2021-03-01]. Dostupné online.
17. ↑   *IWSA Events - International Winter Swimming Association* [online]. iwsa.world, [cit. 2021-03-13]. Dostupné online. Archivované 2021-05-14 z originálu.
18. ↑   *Big Neva Cup 2021 – zimplav.ru* [online]. [Cit. 2021-03-13]. Dostupné online. (po anglicky)
19. ↑   *Кубок Большой Невы 2021 – zimplav.ru* [online]. [Cit. 2021-03-13]. Dostupné online. (po rusky)
20. ↑  KOPECKÁ 29.12.2020, Nikola. *74. Memoriál Alfreda Nikodéma 2020 | I. plavecký klub otužilců Praha* [online]. [Cit. 2021-03-13]. Dostupné online. (po česky)
21. ↑   *Studená voda, půl zdraví? Radiožurnál mapuje fenomén otužování v Česku* [online]. Radiožurnál, [cit. 2021-03-13]. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Zimné plávanie**

Externé odkazy
--------------

* web Slovenského pohára v zimnom plávaní
* web o plávaní v otvorených vodách openwaterpedia.com, heslo Winter swimming (po anglicky)